section_heading: Povijest
paragraph_text: Pisa je još od 5. st. pr. Kr. bila važna etruščanska luka na ušću rijeke Arno. Rimljani su je pokorili 225. god. pr. Kr. i postala je glavnim gradom bogate kolonije Ligurnije. Već 313. god. Pisa dobiva biskupiju, no tek je u srednjem vijeku Pisa postala jednim od najvažnijih i najbogatijih talijanskih gradova-država koja je dominirala i Korzikom i Sardinijom. Pisa je do 14. st. diktirala trgovinu Sredozemljem, a jedini takmac joj je bila Venecija. Iz tog vremena bogatstva svjedoči veliki romanički kompleks Katedralnog trga. Nakon prve izgubljene pomorske bitke 1284. god., trgovinu je postupno preuzela pobjednica Genova, a luku u Pisi je polako zatrpavalo taloženje mulja, što je dovelo do gubitka pomorske sile. To je iskoristila obližnja Firenca koja se toliko razvila da je prijetila autonomiji grada. Nakon dugogodišnjih sukoba, Firenca je zaposjela Pisu 1406. god. Obitelj Medici ponovno otvara sveučilište posvećeno znanosti, koje je nastalo još u 12. st., i na njemu je studirao mještanin Galileo Galilei. Pisa je ostala u posjedu Firence sve do 1860. god., osim kratkotrajne zajedničke francuske i habsburške vlasti od 1494. do 1509. god. God. 1860., postaje dijelom Talijanskog kraljevstva. Preživjela je strašno savezničko bombardiranje 1944. god.